CELEX: 32019H0903(20)
Language: lv
Date: 2019-06-18 00:00:00
Title: Komisijas Ieteikums (2019. gada 18. jūnijs) par Austrijas integrētā nacionālā enerģētikas un klimata plāna projektu, kas aptver 2021.–2030. gada periodu

3.9.2019   
            
            
               LV
            
            
               Eiropas Savienības Oficiālais Vēstnesis
            
            
               C 297/76
            
         
      KOMISIJAS IETEIKUMS
      (2019. gada 18. jūnijs)
      par Austrijas integrētā nacionālā enerģētikas un klimata plāna projektu, kas aptver 2021.–2030. gada periodu
      (2019/C 297/20)
      EIROPAS KOMISIJA,
      ņemot vērā Eiropas Parlamenta un Padomes 2018. gada 11. decembra Regulu (ES) 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013 (1), un jo īpaši tās 9. panta 2. punktu,
      tā kā:
      
                  (1)
               
               
                  Atbilstīgi Regulai (ES) 2018/1999 katrai dalībvalstij ir jāiesniedz Komisijai savs integrētā nacionālā enerģētikas un klimata plāna projekts, kas aptver 2021.–2030. gada periodu un kas sagatavots saskaņā ar minētās regulas 3. panta 1. punktu un I pielikumu. Integrēto nacionālo enerģētikas un klimata plānu pirmie projekti bija jāiesniedz līdz 2018. gada 31. decembrim.
               
            
                  (2)
               
               
                  Austrija savu integrētā nacionālā enerģētikas un klimata plāna projektu iesniedza 2018. gada 21. decembrī. Šā plāna projekta iesniegšana ir pamatelements un pirmais solis iteratīvajā procesā starp Komisiju un dalībvalstīm, kas iedibināts integrēto nacionālo enerģētikas un klimata plānu galīgās redakcijas izstrādei un to vēlākai īstenošanai.
               
            
                  (3)
               
               
                  Regula (ES) 2018/1999 paredz, ka Komisijai integrēto nacionālo enerģētikas un klimata plānu projekti ir jānovērtē. Komisija veica Austrijas integrētā nacionālā enerģētikas un klimata plāna projekta visaptverošu novērtējumu, kurā ņēma vērā relevantos Regulas (ES) 2018/1999 elementus. Šis novērtējums (2) ir publicēts kopā ar šo ieteikumu. Tālāk sniegtie ieteikumi ir balstīti uz šo novērtējumu.
               
            
                  (4)
               
               
                  Komisijas ieteikumi var attiekties uz šādiem jautājumiem: i) mērķu, mērķrādītāju un devumu vērienīgums, ar nolūku kopīgi sasniegt enerģētikas savienības mērķus, jo īpaši Savienības 2030. gadam izvirzītos atjaunojamās enerģijas un energoefektivitātes mērķrādītājus, kā arī energotīklu starpsavienojumu līmenis, ko dalībvalstis tiecas panākt 2030. gadā; ii) ar dalībvalsts un Savienības līmeņa mērķiem saistītās rīcībpolitikas un pasākumi un citas rīcībpolitikas un pasākumi, kas varētu būt atbilstīgi pārrobežu līmenī; iii) jebkādas papildu rīcībpolitikas un pasākumi, kas varētu būt nepieciešami integrētajos nacionālajos enerģētikas un klimata plānos; iv) integrētajā nacionālajā enerģētikas un klimata plānā iekļauto esošo un plānoto rīcībpolitiku un pasākumu savstarpējā mijiedarbība un konsekvence vienā enerģētikas savienības dimensijā un starp vairākām dimensijām.
               
            
                  (5)
               
               
                  Izstrādājot ieteikumus, Komisija ņēma vērā, no vienas puses, vajadzību summēt atsevišķus visu dalībvalstu kvantitatīvi izteiktos plānotos devumus, lai novērtētu Savienības līmeņa mērķuzdevuma vērienīgumu, un, no otras puses, vajadzību dot pietiekami daudz laika attiecīgajai dalībvalstij, lai tā varētu pienācīgi ņemt vērā Komisijas ieteikumus pirms sava nacionālā plāna galīgās redakcijas izstrādes.
               
            
                  (6)
               
               
                  Komisijas ieteikumi par dalībvalstu atjaunojamo energoresursu enerģijas mērķuzdevuma vērienīgumu balstās uz formulu, kas noteikta Regulas (ES) 2018/1999 II pielikumā un balstīta uz objektīviem kritērijiem.
               
            
                  (7)
               
               
                  Attiecībā uz energoefektivitāti Komisijas ieteikumi ir balstīti novērtējumā, kurā integrētā nacionālā enerģētikas un klimata plāna projekta vērienīgums nacionālā līmenī salīdzināts ar kolektīvo centienu līmeni, kas nepieciešams, lai sasniegtu Savienības mērķrādītājus, un attiecīgā gadījumā ir ņemta vērā informācija par īpašiem apstākļiem valstī. Galīgajiem nacionālajiem devumiem energoefektivitātes jomā būtu jāatspoguļo iespējas izmaksefektīvi panākt enerģijas ietaupījumus, un tiem vajadzētu būt balstītiem stabilā ēku renovācijas ilgtermiņa stratēģijā un pasākumos, ar ko pilda enerģijas ietaupīšanas pienākumu, kas izriet no Eiropas Parlamenta un Padomes Direktīvas 2012/27/ES (3) 7. panta. Dalībvalstīm būtu arī jāpierāda, ka tās ir pienācīgi ņēmušas vērā principu “energoefektivitāte pirmajā vietā”, proti, ir jāpaskaidro, kā energoefektivitāte palīdz izmaksefektīvi sasniegt nacionālos mērķus konkurētspējīgas mazoglekļa ekonomikas aspektā, panākt enerģētisko drošību un novērst enerģētisko nabadzību.
               
            
                  (8)
               
               
                  Pārvaldības regulā noteikts, ka dalībvalstīm jāsniedz vispārējs pārskats par investīcijām, kas vajadzīgas, lai sasniegtu integrētajā nacionālajā enerģētikas un klimata plānā nospraustos mērķus, mērķrādītājus un devumus, kā arī vispārējs novērtējums par šo investīciju avotiem. Lai nodrošinātu investīciju noteiktību, nacionālajiem enerģētikas un klimata plāniem būtu jānodrošina nacionālo rīcībpolitiku un pasākumu pārredzamība un paredzamība.
               
            
                  (9)
               
               
                  Vienlaikus 2018.–2019. gada Eiropas pusgada cikla ietvaros Komisija ir likusi lielu uzsvaru uz dalībvalstu vajadzībām pēc investīcijām enerģētikas un klimata jomā. Tas ir atspoguļots 2019. gada ziņojumā par Austriju (4) un Komisijas ieteikumā Padomes ieteikumam Austrijai (5), kas ir Eiropas pusgada procesa daļas. Integrēto nacionālo enerģētikas un klimata plānu projektu vērtēšanā Komisija ņēma vērā jaunākos Eiropas pusgada konstatējumus un ieteikumus. Komisijas ieteikumi papildina jaunākos konkrētai valstij adresētos ieteikumus, kas sniegti Eiropas pusgada kontekstā. Arī dalībvalstīm būtu jānodrošina, ka to integrētajos nacionālajos enerģētikas un klimata plānos tiek ņemti vērā jaunākie konkrētai valstij adresētie ieteikumi, kas sniegti Eiropas pusgada ietvaros.
               
            
                  (10)
               
               
                  Pārvaldības regulā arī noteikts, ka katrai dalībvalstij ir rūpīgi jāņem vērā visi Komisijas ieteikumi par integrētā nacionālā enerģētikas un klimata plāna projektu, kas jāiesniedz līdz 2019. gada 31. decembrim, un, ja attiecīgā dalībvalsts ieteikumu vai būtisku tā daļu neņem vērā, šai dalībvalstij savi iemesli būtu jāpaskaidro un jādara zināmi atklātībai.
               
            
                  (11)
               
               
                  Attiecīgā gadījumā dalībvalstīm savos integrētajos nacionālajos enerģētikas un klimata plānos un atjauninājumos turpmākajos gados būtu jāziņo tie paši dati, ko tās ziņo Eurostat vai Eiropas Vides aģentūrai. Izmantot vienu un to pašu avotu un Eiropas statistiku (ja tāda pieejama) ir svarīgi arī tāpēc, lai varētu aprēķināt bāzlīniju modelēšanas un prognožu vajadzībām. Eiropas statistikas izmantošana ļaus sekmīgāk salīdzināt integrētajos nacionālajos enerģētikas un klimata plānos izmantotos datus un prognozes.
               
            
                  (12)
               
               
                  Integrētā nacionālā enerģētikas un klimata plāna galīgajā redakcijā jāiekļauj visi Regulas (ES) 2018/1999 I pielikuma elementi. Šajā kontekstā būtu jānovērtē plānoto rīcībpolitiku un pasākumu ietekme makroekonomiskā ziņā un, ciktāl iespējams, arī veselības, vides, nodarbinātības un izglītības, prasmju un sociālās jomas ziņā. Integrētā nacionālā enerģētikas un klimata plāna galīgās redakcijas sagatavošanā jāiesaista sabiedrība un citas ieinteresētās personas. Šie un citi elementi ir sīki aprakstīti Komisijas dienestu darba dokumentā (6), kas publicēts kopā ar šo ieteikumu.
               
            
                  (13)
               
               
                  Austrija galīgajā plāna redakcijā varētu precizēt savstarpējās saiknes starp dekarbonizācijas, iekšējā tirgus un enerģētiskās drošības dimensijām, it sevišķi ņemot vērā notiekošo energosistēmas pārveidošanu ar mērķi panākt, ka energosistēma ir pilnībā balstīta atjaunojamos energoresursos, un aprakstīt to, kā tas varētu ietekmēt, piemēram, elektrotīklu starpsavienojumu mērķrādītāja (15 %) sasniegšanu. Ņemot vērā bioenerģijas nozīmīgumu Austrijas atjaunojamās enerģijas un siltumnīcefekta gāzu emisiju mērķrādītāju sasniegšanā, būtu vajadzīga sīkāka analīze par to, kā tas ietekmēs uzskaitītās emisijas un piesaistījumus, kas rodas zemes izmantošanā, zemes izmantošanas maiņā un mežsaimniecībā, un gaisa piesārņotāju emisijas. Tā kā liela nozīme ir hidroenerģijas izmantošanai, varētu apskatīt arī klimata pārmaiņu ietekmi uz enerģētisko drošību.
               
            
                  (14)
               
               
                  Integrētā nacionālā enerģētikas un klimata plāna galīgajā redakcijā vairāk uzmanības būtu jāpievērš rūpniecības konkurētspējai un Austrijas konkurenciālajām priekšrocībām un iespējamām problēmām pārejā uz oglekļneitrālu enerģētikas nozari. Skatoties nākotnē, būtu noderīgi noteikt izmērāmus mērķus, kā arī rīcībpolitikas un pasākumus to sasniegšanai, nodrošinot atbilstošas saiknes ar uzņēmējdarbības, rūpniecības un izglītības rīcībpolitiku.
               
            
                  (15)
               
               
                  Komisijas ieteikumi Austrijai pamatojas uz Austrijas integrētā nacionālā enerģētikas un klimata plāna projekta novērtējumu (7), kas publicēts kopā ar šo ieteikumu,
               
            AR ŠO AUSTRIJAI IESAKA.
      
                  1.
               
               
                  Pasākumus, ko tā plāno ieviest būvniecības un transporta nozarē, lai sasniegtu savu 2030. gada siltumnīcefekta gāzu emisiju mērķrādītāju, kas paredz 36 % samazinājumu salīdzinājumā ar 2005. gadu ES emisijas kvotu tirdzniecības sistēmas neaptvertajās nozarēs, papildināt ar pasākumiem lauksaimniecības un zemes izmantošanas, zemes izmantošanas maiņas un mežsaimniecības (LULUCF) nozarēs. Jānorāda, kā tā plāno izmantot elastības iespējas starp kopīgo centienu aptverto sektoru, LULUCF emisiju uzskaites aptverto sektoru un emisijas kvotu tirdzniecības sistēmas aptverto sektoru.
               
            
                  2.
               
               
                  Noteikt, ka atjaunojamās enerģijas īpatsvaram, kas būs Austrijas devums Savienības 2030. gada atjaunojamās enerģijas mērķrādītāja sasniegšanā, jābūt vismaz 46 %, kā tas izriet no Regulas (ES) 2018/1999 II pielikumā dotās formulas, un vienlaikus saglabāt vērienīgo atjaunojamo energoresursu elektroenerģijas mērķrādītāju. Tā kā minētā mērķrādītāja kopīga sasniegšana prasa lielākus pūliņus, integrētā nacionālā enerģētikas un klimata plāna galīgajā redakcijā jāiekļauj indikatīva trajektorija, pēc kuras vadoties, tiek sasniegti visi Regulas (ES) 2018/1999 4. panta a) punkta 2) apakšpunktā minētie atsauces punkti atbilstoši minētajam īpatsvaram. Jāizklāsta detalizētas un kvantificētas rīcībpolitikas un pasākumi, kas atbilst Eiropas Parlamenta un Padomes Direktīvā (ES) 2018/2001 (8) noteiktajiem pienākumiem un kas ļautu šo devumu realizēt savlaicīgi un izmaksefektīvi. Turklāt jānorāda trajektorijas un atbilstoši pasākumi, ar kādiem siltumapgādes, aukstumapgādes un transporta sektorā tiks sasniegts Direktīvas (ES) 2018/2001 23. pantā noteiktais indikatīvais mērķrādītājs un tās pašas direktīvas 25. pantā noteiktais transporta nozares mērķrādītājs. Jāsniedz sīkāka informācija par labvēlīgu regulējumu, kas sekmē atjaunojamās enerģijas pašpatēriņu un atjaunojamās enerģijas kopienas, kā paredzēts Direktīvas (ES) 2018/2001 21. un 22. pantā.
               
            
                  3.
               
               
                  Tā kā Savienības 2030. gada energoefektivitātes mērķrādītāja sasniegšana prasa lielākus pūliņus, pārskatīt savu devumu un apzināt vēl citas rīcībpolitikas un pasākumus, kas periodā līdz 2030. gadam varētu dot vēl lielākus enerģijas ietaupījumus. Jāprecizē nacionālais devums (pašlaik ir izvirzīti divi iespējamie varianti), un tas jāizsaka gan primārās enerģijas patēriņa, gan enerģijas galapatēriņa izteiksmē. Plašāk jāpamato provizoriskās norādes par rīcībpolitikām un pasākumiem, kas jāīsteno pēc 2020. gada, un integrētā nacionālā enerģētikas un klimata plāna galīgajā redakcijā jānorāda to īstenošanas laika grafiks, skaidri mērķi un gaidāmā ietekme un ietaupījumi.
               
            
                  4.
               
               
                  Nospraust konkrētus mērķus attiecībā uz naftas un gāzes piegāžu dažādošanu un piegādi no trešām valstīm, atkarības no enerģijas importa mazināšanu un valsts energosistēmas noturīguma un elastīguma uzlabošanu.
               
            
                  5.
               
               
                  Precizēt no šī brīža līdz 2030. gadam sasniedzamos nacionālos mērķus un finansējuma mērķrādītājus pētniecībā, inovācijā un konkurētspējā (jo īpaši saistībā ar enerģētikas savienību), lai tie būtu viegli izmērāmi un palīdzētu sasniegt mērķrādītājus pārējās integrētā nacionālā enerģētikas un klimata plāna dimensijās. Šie mērķi jāatbalsta ar pienācīgām un specifiskām rīcībpolitikām un pasākumiem, toskait tādām, kas jāizstrādā sadarbībā ar citām dalībvalstīm (piemēram, Eiropas energotehnoloģiju stratēģiskais plāns).
               
            
                  6.
               
               
                  Turpināt reģionālo sadarbību, tostarp apspriedes ar kaimiņvalstīm (jo īpaši Centrāleiropas un Dienvidaustrumeiropas enerģētiskās savienotības (CESEC) Augsta līmeņa grupā un Piecpusējā enerģētikas forumā, ņemot vērā Austrijas kā reģionāla gāzes mezgla nozīmi), – gan sakarā ar vajadzību pabeigt un īstenot integrēto nacionālo enerģētikas un klimata plānu, gan sakarā ar tās izvirzīto mērķi palielināt atjaunojamo energoresursu īpatsvaru elektroenerģijas nozarē līdz 100 %.
               
            
                  7.
               
               
                  Sniegt vispārēju pārskatu par Austrijas enerģētikas un klimata mērķu sasniegšanai vajadzīgajām investīcijām un vispārēju novērtējumu par šo investīciju avotiem, tostarp atbilstošu finansējumu valsts, reģionālā un Savienības līmenī.
               
            
                  8.
               
               
                  Uzskaitīt visas enerģijas subsīdijas, jo īpaši fosilajam kurināmajam, un veiktos pasākumus un plānus to pakāpeniskai izbeigšanai.
               
            
                  9.
               
               
                  Papildināt analīzi par to, kāda ir mijiedarbība ar gaisa kvalitātes un gaisa emisiju rīcībpolitiku, proti, izklāstīt, kā dažādos scenārijos tiks ietekmēts gaisa piesārņojums, sniegt pamatojošo informāciju un izvērtēt paredzamo sinerģiju un kompromisus.
               
            
                  10.
               
               
                  Labāk integrēt taisnīgas un godīgas pārkārtošanās aspektus, proti, sniegt vairāk informācijas par plānoto mērķu un rīcībpolitiku un pasākumu ietekmi uz sociālo jomu, nodarbinātību un prasmēm, toskait oglekļintensīvos un rūpnieciskos reģionos. Jāturpina izstrādāt pieeju enerģētiskās nabadzības jautājumu risināšanai, toskait jāsniedz papildu informācija par esošajiem un potenciālajiem pasākumiem, enerģētiskās nabadzības plāniem un to paredzamo ietekmi, un līdztekus jāpabeidz analīze, ko prasa Regula (ES) 2018/1999.
               
            
         Briselē, 2019. gada 18. jūnijā
         
            
               Komisijas vārdā –
            
            
               Komisijas loceklis
            
            Miguel ARIAS CAÑETE
         
      
      
         (1)  OV L 328, 21.12.2018., 1. lpp.
      
      
         (2)  SWD(2019) 226.
      
         (3)  Eiropas Parlamenta un Padomes 2012. gada 25. oktobra Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (OV L 315, 14.11.2012., 1. lpp.).
      
         (4)  SWD(2019) 1019 final.
      
         (5)  COM(2019) 520 final, 2019. gada 5. jūnijs.
      
         (6)  SWD(2019) 226 final.
      
         (7)  SWD(2019) 226 final.
      
         (8)  Eiropas Parlamenta un Padomes 2018. gada 11. decembra Direktīva (ES) 2018/2001 par no atjaunojamajiem energoresursiem iegūtas enerģijas izmantošanas veicināšanu (OV L 328, 21.12.2018., 82. lpp.).